Калі падводзіць вынікі, відавочная тэндэнцыя: аўтар праекта мае прадумаць не толькі ідэйную частку, але і разлічыць, ці можа пакрыць выдаткі сама супольнасць спажыўцоў прадукту — хай тое будзе дзіцячая пляцоўка альбо нефармальная лекцыя. З гэтага ж лагічна выцякае і ступень заангажаванасці чалавека: ты цэніш тое, за што плаціш. Здаецца, менавіта такая логіка можа стаць універсальным фільтрам паспяховасці праекта, бо грошы — гэта не толькі пра прыбыткі, але і пра аб’ектыўную запатрабаванасць чаго-кольвек тут і цяпер.